Pa samel R16 000 in vir seun met staptog | Netwerk24
Pa samel R16 000 in vir seun met staptog
Deur Christiaan Cloete 04 April 2019 07:19
Met 'n staptog van sowat 73 km van 'n jagplaas buite Boshof in die Vrystaat tot in Kimberley, kon 'n pa sowat R16 000 insamel vir sy seun wat erg beseer is in 'n motorfietsongeluk.
Rynand "Beeno" Joubert het op Menseregtedag dié staptog vir sy seun Ruan (21) aangepak.
Rynand Joubert (links) en twee van sy medestappers, David de Kock (middel) en Sakkie Kleingeld, op pad na Kimberley.Foto: Christiaan Cloete
Ruan Joubert (20), 'n oudleerling van Grey-kollege, is verlam en in 'n semi-koma ná 'n fratsongeluk met 'n motorfiets in 2017.Foto: Verskaf
Ruan, 'n oudleerling van Grey-kollege in Bloemfontein, is op 7 Julie 2017 op die jagplaas naby Boshof beseer toe hy vroegoggend met 'n 500 cc-motorfiets teen 'n kraalmuur vasgery het. Hy het geval en sy kop teen klippe gekap. Hy was ten tye van die ongeluk 'n eerstejaarstudent in regte aan die Noordwes-Universiteit.
Hy is steeds in 'n semi-koma, maar is verlede maand, ná tien maande in die Bayswater-versorgingsoord in Bloemfontein, na sy ouers, Rynand en Liesel, se huis in Kimberley.
Ruan moet 24 uur per dag versorg word.
Die stappers het op 21 Maart om 05:00 die oggend weggetrek en om 16:15, presies 11 uur en 18 minute later, by die Yonder-skool in die Diamantstad aangekom. Vriende en familielede het hulle ondersteun deur elke paar kilometer drinkgoed en eetgoed te verskaf.
Daar was ook 'n 5 km-pretstap ten bate van Ruan by die Yonder-skool en Jannie Brink-opleidingsentrum in Kimberley nadat Rynand in Kimberley aangekom het.
Die stappers op pad na Kimberley.Foto: Verskaf
Daar was geen inskryfgeld nie, maar deelnemers kon geld skenk.
Rynand het die pad aangepak saam met Miemie Kleingeld, haar man, Sakkie, David de Kock en Gayle van Heerden. Sakkie het hom eers later by hulle aangesluit.
Rynand sê hy sou die staptog nooit sonder die hulp van sy medestappers kon aanpak nie. Die laaste 12 km was veral erg.
Rynand het reeds talle geld­insamelingsgeleenthede vir sy seun gehou om met die mediese uitgawes te help.
Hy wil die geld wat ingesamel is, gebruik om 'n voertuig aan te skaf waarin hulle die verlamde Ruan in 'n rolstoel kan vervoer.